L-UE tesprimi preokkupazzjoni kbira ferm dwar iż-żieda perikoluża ta' tensjonijiet fil-Baħar Azov u l-Istrett ta' Kerch f'dawn l-aħħar jiem li wasslet għall-qbid ta' bastimenti Ukreni u l-ekwipaġġi tagħhom mir-Russja u għall-isparar ta' tiri fuqhom, u b'hekk indarbu diversi konvokati Ukreni. Ninsabu diżappuntati b'dan l-użu tal-forza mir-Russja li, fl-isfond taż-żieda tal-militarizzazzjoni fiż-żona, huwa inaċċettabbli. L-Unjoni Ewropea tistenna li r-Russja tiżgura l-passaġġ ħieles u mingħajr xkiel mill-Istrett ta' Kerch minn u lejn il-baħar Azov, f'konformità mad-dritt internazzjonali. Aħna nappellaw biex tiġi eżerċitata l-akbar moderazzjoni sabiex is-sitwazzjoni tittaffa minnufih. F'dan il-kuntest, aħna nappellaw bis-sħiħ ukoll lir-Russja biex teħles lill-bastimenti maqbuda, l-ekwipaġġ u t-tagħmir tagħhom mingħajr kondizzjonijiet u mingħajr dewmien. L-annessjoni illegali tal-peniżola tal-Krimea mir-Russja fl-2014 tibqa' sfida diretta għas-sigurtà internazzjonali, b'implikazzjonijiet serji għall-ordni legali internazzjonali li jipproteġi l-unità u s-sovranità tal-Istati kollha. Aħna nikkonfermaw mill-ġdid il-kundanna tagħna għal dan il-ksur tad-dritt internazzjonali. Il-kostruzzjoni tal-pont ta' Kerch jikkostitwixxi ksur ulterjuri tas-sovranità u l-integrità territorjali tal-Ukrajna. L-Unjoni Ewropea ttenni l-appoġġ sħiħ tagħha għall-indipendenza, is-sovranità u l-integrità territorjali tal-Ukrajna fi ħdan il-fruntieri rikonoxxuti internazzjonalment tagħha. L-Unjoni Ewropea ma tirrikonoxxix u mhijiex ser tirrikonoxxi l-annessjoni illegali tal-peniżola tal-Krimea mir-Russja. L-Unjoni Ewropea ser tkompli ssegwi s-sitwazzjoni mill-qrib u tinsab determinata li taġixxi b'mod xieraq, f'koordinazzjoni mill-qrib mas-sħab internazzjonali tagħha.